بلوچیءِ 7 دراجیں کشابءِ تہا 6 انچین اَنت کہ گالوارانی تہا وتی توارءُ رنگاں مٹ کننت۔
اے ششیں کشاباں اگاں دپءِ تَنکیءُ پراہیءِ ہسابءَ بچارئے تہ ہمک دو توار یک جوڑہے؛
[ای/اُو] ہما توار اَنت کہ اشانی گُشکءِ وہدا دپ بند بوگء نزیکءَ اِنت، [ای] گُشکءِ وہدا للک دپء دیمی نیمگا اِنتءُ لُنٹ پراہ یا کہ تالان اَنت۔ [اُو]ءِ وہدا للک دپءِ پُشتی نیمگا اِنتءُ لنٹ گول یا گِرد اَنت۔ پمیشا [ای] دیمتالان اِنتءُ [اُو] پدگِرد۔ دوئیں بُن اسلءَ دراجیں کشاب اَنت۔
[ای]ءِ توار باز جاگہءَ کسان بیت۔ توارءِ جند ہمیش اِنت، للک ہما پیما دپءِ دیمی نیمگا اوشتیت کہ دراجیں [ای]ءِ باریءَ بیت، دپ ہما رنگءَ بندیءِ نزیکءَ اِنت، بلے توارءِ جند، دراجیءَ نیم بیت، کَستر بیت۔ چو کہ؛
[شِیر] ءِ لبز اِنت یا [تِیر] اِنت۔ اے لبزانی نیامی [ای]ءِ توار کمے دراج اِنت، بلے اگاں [شِیرّ] بگشئے تہ [ش]ءِ توارءَ رَند ءُ [ر]ءِ توارءَ پیسر [ای]ءِ توار کسان بیت۔ اگاں دراجیءَ بچارئے تہ دراجیءَ [تِیر] والا [ای]ءِ توارءِ کِساس نیم اِنت۔
ہمے پیما [اُو] ءِ توار اِنت۔ وہدے [دُور] گشئے تہ [د]ءَ رَندءُ [ر]ءَ پیسر [اُو]ءِ توار دراج بیت، بلے اگاں [بُورّ] بگشئے (کُنَرءِ بُورّ)، تہ [ب]ءُ [ر]ءِ نیامءِ [اُو]ءِ توارءِ دراجی کساس [دُور]ءِ [اُو]ءِ نیم بیت۔
بُرزءِ اَکسءِ تہا اولی باکسءَ بچار، تچکءَ پدّر اِنت کہ اے ہردو توار یکیں رینجءِ تہا اَنت۔ ءُ یک رنگیں ہرکتےءِ تہا اَنت۔ دوئینانی توار ہرجاگہ کہ بدل بوگا اَنت، یکیں جیڑہ اِش دیما اِنت، باز لبزءِ تہا توار اِش دراجکَش اِنت، باز لبزءَ لُکّ اِنت۔
چشیں سک باز لبز اَست کہ آہانی تہا اے توار تہنا لُکّ اَنتءُ چشیں سک باز لبز اَست کہ آہانی تہا اے توار تہنا دراج اَنت۔
[او]ءُ [اے]ءِ توار ہم سک باز جاگہءَ بدل بنت (اَکسءَ سیی باکس)۔ باز جاگہءَ اے توار ”یک کَشّاب“ اَنتءُ باز جاگہءَ ”ہوارکشاب“۔
چو کہ باز جاگہءَ مردم [کور]ءَ [کَئور] گشنت۔
[کور] ءِ تہا /ک، او، ر/ ءِ توار اَنت، بلے [کئور]ءِ تہا /ک، زبر، او، ر]ءِ توار اَنت۔
نوں [زبرءُ او] کہ ہوار بنت تہ یکیں جاگہءَ دو کشابءِ توارءَ دینت، پمیشا اے رنگیں توارانءَ ہوارکشاب یا انگریزیءَ ”ڈِپتانگ“ گُشگ بیت۔
باز جاگہءَ مردم [سیل] پہ ترّءُ تابءَ گشنت، ءُ باز جاگہءَ [سَئیل] گشنت۔ آ جاگہءَ کہ [سیل] گشنت تہ [س، اے، ل]ءِ تہا ”اے“ یک کشابے، بلے ہما جاگہءَ کہ [سَئیل] گشنت، اُودا [س، زبر، اے، ل]ءِ زبرءُ ل ہوار بنتءُ ہوار کشابے جوڑ بنت۔
سیمی جوڑہ، کہ اکسءِ تہا نیامی باکسءِ تہا اِنت، ہم باز جاگہءَ انچش اِنت۔
مسالءِ ہبرءَ ایرانءِ چیردستیں دمگاں اے توار جتائیں ہوارکشابے جوڑ بوتگ اَنت،
(شُومیں عربی آباں نبشتہ ہم نہ بنت، بلے شمارا زور مان)
[ہور] پہ یک جاگہیءَ
[کور] ہما کہ نہ گندیت۔
[سیر] ہما کہ ازگار اِنت یا دلءِ میلءَ ورگ وارتہ۔
[شیر] ہمے دلوت کہ جنگلءِ بادشاہ اِنت (واجہانی پیما)
اے لبزانی ادائیگی آ نیمگاں دگہ رنگےءَ بوگا اِنت۔ من ناچاراں کہ بلوچیءَ نبشتہ اِش بکناں۔
[hór] “unite” نوں [húor] گُشگ بوگا  اِنت، توار اے رنگءَ بنت؛
[h+ú+o+r]۔ نوں اگہ یکرندے پدا بُرزءِ اَکسءَ بچارئے تہ گِندئے کہ [اُو] بُرز بُرزءَ اِنتءُ [اے] ہمے لینء جہل جہلءَ۔ اسلیں توار اے دوئینانی نیامءَ اِنت، بلے چونکہ اُودا اے توار نوں چیر ترّ اِتہ، ہمے واستا اشیءِ ادا کنگءِ واستا یک برے دپ بُرزی جاگہءَ روتءُ پدا جہلی نیمگا کئیت۔ ہمے دوئیں کشاباں ہوار کنت۔
ہمے توارءِ دومی تا دپءِ دومی نیمگا اِنت۔
[śér] “lion” کہ توار اے رنگءَ اَنت۔
[ś+é+r] بلے نوں آ نیمگاں اے رنگءَ گشگ بوگا اِنت۔ [śíer] کہ توار اے رنگءَ بوان اَنت [ś+í+e+r]۔ اگاں یک رندے پدا بُرزءِ اَکسءَ بچارئے تہ گِندئے کہ اسلیں توار نیامءَ اِنت، بلے چونکہ اسلیں توار چیرترّاِتہ، پمیشا اشیءِ گشگءِ واستا دپ یک برے بُرز بُرزی جاگہءَ روتءُ پدا جہلیءَ کئیت۔
اِے کُل ”ویری ایشن“ اَنت۔ باز جاگہءَ وَ چدءُ گیشتر ہم اَست۔ بلے یک گپے تَچک اِنت، اے سرجمیں تواربدل، ہچ جاگہ نوکیں لبزءِ واہند نہ اَنت۔ یکیں تواراگاں 4، 5 رنگءَ ہم وتی رنگءَ بدل بکنت (میتگءُ ابیلانی تہا)، پدا ہم اشانی لبز یکّین اَنت۔ جتائیں لبزانی واہند نہ اَنت۔
البت، عربی نبشتہ رہبند اے تواربدلاں مانگیشّینان اِنت۔۔۔۔ دریگتے مارا ہمینکسیں وسے بہ بیت کہ چہ پارسیءُ اُردوءِ عربزادگیءَ وتی زبانءُ دودمانءَ رکّینت بکنیںءُ وتی تچکیں راہےءَ شت بکنیں۔